Pretoria-stasie 40 dae lank gesluitDie Pretoria-stasie word gesluit tot 22 Januarie aanstaande jaar. Foto: Facebook Die Passasierspooragentskap van Suid-Afrika (Prasa) is van plan om die Pretoria-stasie vir ŉ tydperk van 40 dae heeltemal te sluit en geen treine daar toe te laat nie tot 22 Januarie aanstaande jaar. Dit sal gedoen word sodat uitgebreide werk by die stasie verrig kan word, onder meer die vervanging van ou sinjale as deel van Prasa se moderniseringsprogram. “Die voordele van nuwe, gemoderniseerde infrastruktuur sal ŉ veiliger, vinniger, vlotter treindiens van wêreldgehalte wees met verbeterde reistye,” sê Lillian Mofokeng, Metrorail-woordvoerder. Sy sê tydens die 40 dag lange opknappingstyd sal treine van die Saulsville- (00), De Wildt- (44) en Mabopane-korridor (18) by die Bosmanstraat-stasie omdraai. Treine uit die noorde sal by die Bosmanstraat- of Mearsstraat-stasie omdraai. ŉ Pendeltreindiens sal in werking wees tussen die Mearsstraat-stasie en Koedoespoort. Busse sal pendelaars na die Bosmanstraat-stasie aanry. ŉ Soortgelyke diens word tussen Pienaarspoort en Bosmanstraat-stasie oor die Capital Park-roete ingestel. Alle treine tussen Johannesburg en Pretoria sal by die Centurion-stasie omdraai, van waar busse passasiers na die Bosmanstraat-stasie sal bring. Mofokeng sê pendelaars word gevra om tydens dié 40 dae na aankondigings op stasies op te let. “Ons hoop ons gewaardeerde passasiers sal saamwerk en Metrorail tydens hierdie fase steun. Metrorail is daartoe verbind om gedurig aan die veiligheid van almal in ons bedryfsomgewing te werk.” Intussen, sê sy, vorder die finale toetsfase van die nuwe elektroniese sinjaalstelsel by die Parkstasie-kompleks na wense. “Ons het talle perronne weer in diens gestel met die nuwe stelsel. Ons begryp dit bring ongerief op kort termyn mee, maar op lang termyn sal pendelaars baat vind by die verbeterings aan ons infrastruktuur.” Passasiers kan Metrorail se kliëntediens by 0800 12 70 70 of 011 773 6936 of 012 743 0030 bel.